Eesti Muuseumraudtee

Eesti Muuseumraudtee (ka: Lavassaare raudteemuuseum, Kitsarööpmelise raudtee muuseum) on Lavassaares MTÜ-na tegutsev muuseum, mis tutvustab Eesti kitsarööpmelise raudtee ajalugu. Muuseumi väliekspositsioonis on üle 80 ühiku veeremit ning ka 2 km pikkune raudteelõik, mis kulgeb Lavassaare asula ja muuseumi vahet. Suveperioodil sõidab nädalavahetustel muuseumirong. Muuseum on loodud 1895–1975 tegutsenud üldkasutatava kitsarööpmelise juurdeveoraudtee ajaloo kajastamiseks. Lisaks sellele kajastub seal ka tööstus- ja militaarraudteede ajalugu Eestis. Ekspositsioonis on üle 80 ühiku kitsarööpmelist raudteeveeremit, sealhulgas viis auruvedurit ning hulk tehnilisi seadmeid. Väliekspositsioonis võib näha unikaalset Saksa väliraudteede vedurit, 19. sajandi lõpus ehitatud kaubavaguneid, 1920-1930ndatel ehitatud vaguneid ning ainsat Eesti unikaalset reisivagunit aastast 1939. Peaaegu täies mahus on muuseumis esindatud ka Nõukogude ajastu veerem. Väiksem osa eksponaate on seatud sõidukorda, mida hoitakse tavaliselt 1924. aastal ehitatud ja riikliku mälestisena märgitud veduridepoos. Lisaks asub muuseumiõuel rohkelt erinevaid raudteerajatisi ja haruteid. Endises turbatööstuse elamus paikneb muuseumi siseekspositsioon, kuhu kuulub üle 700 erineva ajaloolise foto, eseme ja dokumendi. Muuseum on kõigile külastajatele avatud suvel ning nädalavahetustel on võimalik muuseumikülastajatel teha ka 2 km rongisõit muuseumist (Müramaalt) Lavassaarde ja tagasi, sõit kestab 25 minutit. Muudel aegadel toimuvad rongisõidud eritasu eest. Paaril päeval kuus veab rongi ka auruvedur. Neid päevi nimetatakse "aurupäevadeks". Sügiseti ja kevaditi on muuseumi võimalik külastada gruppidega eelnevalt registreerides. Talviti on muuseum suletud. Suurema osa muuseumi tegemistest ja taastamistöödest teevad vabatahtlikud entusiastid oma ressurssidest ja vabast ajast. Muuseumi ühingul on alalised liikmed, toetajaliikmed ja välisliikmed. Muuseumraudtee tegevjuht on Mehis Helme. 31. oktoobril 1987 moodustasid huvilised muuseumi loomiseks seltsingu, misjärel algas põhjalikum eksponaatide kogumine. Esimesed kaks veeremieksponaati saadi kohapealt ja järgmised kolm Sindi vabrikust. Ekspositsioon sai aga peatselt uut lisa Kohtla-Järve (hiljem ka Vääna-Jõesuu) valmimata jäänud lasteraudteelt, samuti Turba ja Piusa maardlatest ning mitmelt poolt mujalt Eestist, kus olid eelkõige välja kujunenud ulatuslikud kitsarööpmelised tööstus- ja kindlusraudteed. Kogude täiendamisel on abiks olnud ka Muinsuskaitse Selts ja Tallinna Veduridepoo. Analooge Eestis liikunud veeremile on toodud veel ka Lätist, Leedust, Ukrainast ja Venemaalt. 1988. aastal liitus muuseum Eesti Muinsuskaitse Seltsiga. 2. mail 1992 avati muuseum ametlikult külastajatele suvehooaegadeks. Laupäeviti hakkas sõitma ka muuseumirong muuseumi depoo ja Lavassaare asula vahel. 1996. aastal registreeriti muuseum seoses õigusaktide muutumisega mittetulundusühinguna. 17. oktoobril 1996 avati muuseumis seoses Eest kitsarööpmelise raudtee 100. aastapäeva tähistamisega siseekspositsioon. 1998. aastal võeti Kultuuriministeeriumi poolt suur osa muuseumi ekspositsioonist muinsuskaitse alla. Muinsuskaitse alla võeti ja tunnistati tehnikamälestiseks ka veduridepoo ja töökoda, samuti kinnitati raudteemuuseumi ja selle kaitsevööndi piirid. Aastatel 1998-2000 rajati täieneva veeremipargi ja muuseumrongi liikluse ohutuks opereerimiseks muuseumisse ning Lavassaare parki uued jaamateed. 2009. aastal naasis muuseumi ekspositsiooni auruvedur Kc4-332, mis oli ajutiselt laenatud rendi- ja remondileppega Gulbene–Alūksne kitsarööpmelist raudteed haldavale Läti ettevõttele. Tänaseks on tegemist ainukese töötava auruveduriga Eestis. 2011. aasta augustis avati renoveeritud abihoones uus laiendatud siseekspositsioon. 2015. aastal valiti Muuseumraudtee Eesti 100 aarde nimistusse. 1940. aastate algusest pärinev saksa väliraudtee auruvedur HF 11017 muuseumi väliekspositsioonis Muuseumi juures asuv Müramaa jaam Muuseumi siseekspositsiooni hoone, mis asub endises turbatööstuse elamus Muuseumi väliekspositsioon Muuseumraudtee vagun ajutise eksponaadina Vabaduse platsil seoses küüditamise aastapäevaga, aasta 2011 Raudteeülesõidukoht muuseumis Muuseumirong Lavassaare jaamas Škoda tehases toodetud kitsarööpmelise raudtee auruvedur Kč4-332 Raudteeveerem, vasakul on näha Pafawagi reisivagun Müramaa jaam Gulbene–Alūksne kitsarööpmeline raudtee Kitsarööpmeline raudtee Eestis Avinurme muuseum-raudtee Eesti Raudteemuuseum "Muuseumi koduleht: Ajalugu". Originaali arhiivikoopia seisuga 1. veebruar 2014. Vaadatud 12. juulil 2013. Eesti Muuseumraudtee kutsub suvisele seiklusele Eesti ainsa auruveduri koju; Tv3 FOTOD | Muuseumiööl lustisid Lavassaare raudteemuuseumis nii suured kui ka väikesed; EPL, 18.05.2024 Eesti Muuseumraudtee Lavassaares; Puhka Eestis Talgulised lõid vagunid läikima ja vahetasid liipreid; Pärnu Postimees, nr. 156, 15. august 2020 (DIGAR) Eesti Muuseumraudtee sai endale erakordse lahtise reisivaguni; ERR uudised, 08.09.2021 Hüljatud rongide lõppjaam; Pärnu Postimees, nr. 146, 30. juuli 2008 (DIGAR) TU2-101; Eesti Raudteeajaloo Selts Täiesti auru all; Keskus, 20. detsember 2018 (DIGAR) Lavassaare auruvedur sai uue hingamise; Kodused Hääled (2012-), nr. 9, 1. oktoober 2018 (DIGAR) Eesti ainus töötav auruvedur teeb jõulusõidu; Postimees, 27. november 2019 Vääna-Jõesuu lasteraudtee; raudtee.eu Muuseumraudtee alustab uut hooaega; Sõnumileht : SL, nr. 149, 6. juuni 1998 (DIGAR) Mõisaküla meestel valmis raudtee lumesahk; Lõuna-Mulgimaa, nr. 5, 1. mai 2006 (DIGAR) Ajaloolised rongid võeti kaitse alla; Postimees, 8. jaanuar 1998 Eesti viimane töötav auruvedur ähvardab vedru välja visata; Pärnu Postimees, nr. 179, 19. september 2015 (DIGAR) EESTI MUUSEUMRAUDTEE; Puhkus Eestis : ideed sinu puhkuseks, nr. 1, juuni 2017 (DIGAR) Pärnumaalt jõudis Eesti 100 aarde nimistusse kümme kohta; Pärnu Postimees, nr. 171, 9. september 2015 (DIGAR) Uwe Gnadenteich. Fotod ja video: Eesti ainus töötav auruvedur teeb Lavassaares lõbusõitu; Postimees, 4. august 2019 YouTube-i video: Lavassaare kitsarööpmelise raudtee muuseum YouTube-i video: Kitsarööpalise raudtee muuseum Lavassaares Video 2009. aastast Muuseumi koduleht